Ευξεινούπολη

Η Ευξεινούπολη είναι κωμόπολη του νοτίου τμηματος του νομού Μαγνησίας. Διοικητικά υπάγεται στον Δήμο Αλμυρού και είναι το μεγαλύτερο δημοτικό διαμέρισμα του δήμου. Σύμφωνα με την απογραφή του 2001, ο πληθυσμός της είναι 2.559 μόνιμοι κάτοικοι (Ευξεινούπολη 2.507, Άγιος Ιωάννης 52).Τα τελευταία χρόνια η Ευξεινούπολη έχει ενωθεί με τον Αλμυρό.

 Η Ευξεινούπολη βρίσκεται στο νότιο τμήμα του νομού Μαγνησίας, στο κέντρο της πεδιάδας του Αλμυρού (Κρόκιο πεδίο). Βόρεια της κωμόπολης και σε απόσταση 500 μ απλώνεται το αισθητικό δάσος Κουρί ενώ στα νότια υψώνεται το όρος Όθρυς. Στα δυτικά σε απόσταση περίπου 10 χλμ. εκτείνεται ο Παγασητικός κόλπος. Η Ευξεινούπολη απέχει από τον Αλμυρό περίπου 1 χλμ. ενώ από την πρωτεύουσα του νομού (Βόλος) 35 χλμ. Στο δημοτικό διαμέρισμα Ευξεινούπολης ανήκει και ο παραθαλάσσιος οικισμός Άγιος Ιωάννης, η ονομασία του οποίου προέρχεται από την ομώνυμη εκκλησία. Η Ευξεινούπολη δημιουργήθηκε το 1906, όταν κατασκευάστηκαν, με χρήματα του ελληνικού κράτους, 936 σπίτια. Οι πρώτοι Ευξεινουπολίτες, πρόσφυγες από την Ανατολική Ρωμυλία, ήρθαν το φθινόπωρο του 1906, μετά τα γεγονότα στη Βουλγαρία. Η προέλευσή των προσφύγων ήταν από την ανατολική Ρωμυλία και διάφορες παρευξείνιες πόλεις όπως η Σωζόπολη, η Βάρνα, ο Πύργος (Μπουργκάς). Πολλοί στην αρχή δυσκολεύτηκαν και αναγκάστηκαν να ζητήσουν αλλού τόπο διαμονής, γιατί τα σπίτια ήταν πολύ μικρά (δύο δωμάτια και είσοδος, χωρίς άλλους βοηθητικούς χώρους) και σ' αυτά στεγάστηκαν δύο οικογένειες κάτω από αφόρητες συνθήκες.Μετά τη Μικρασιατική καταστροφή, το 1922, κατέφθασαν στην ήδη κατοικημένη Ευξεινούπολη και πρόσφυγες από τον Πόντο, σε σπίτια που είχαν εκκενωθεί από τους πρώτους πρόσφυγες. Το 1924 ήλθαν πρόσφυγες από την Καπαδοκία, τη Σμύρνη και την Καισάρεια, οι οποίοι στεγάστηκαν σε επίσης εγκαταλελειμένα από προηγούμενους πρόσφυγες σπίτια. Τέλος, το 1950 εγκαταστάθηκαν στην Ευξεινούπολη 120 οικογένειες Σαρακατσάνων από τα γύρω χωριά, κι αυτοί σε πρώην προσφυγικά σπίτια.Στην Ευξεινούπολη έζησε για ένα διάστημα (ως πρόσφυγας από τη Σωζόπολη), ένας από τους σημαντικότερους Έλληνες ζωγράφους, ο Γιώργος Γουναρόπουλος. Στην κωμόπολη εδρεύει η Αθλητική Ένωση Δήμητρα Ευξεινούπολης, η οποία ιδρύθηκε το 1959. Αποτελεί την συγχώνευση των σωματείων Κεραυνού και Αστραπής. Ο εμπνευστής της συνένωσης των δύο ομάδων και πρώτος πρόεδρος του Δ.Σ. της Δήμητρας Ευξεινούπολης ήταν ο Σταύρος Λαγγούρας. Το όνομα στην ομάδα δόθηκε για δύο λόγους, ο πρώτος γιατί στο χωριό οι περισσότεροι είναι αγρότες και η θεά Δήμητρα ήταν η προστάτιδα των αγροτών και δεύτερον επειδή έτσι λένε τη μικρή του κόρη. Η έδρα της, το γήπεδο Ευξεινούπολης, αποτελεί μοναδική πολεοδομική και χωροταξική εφαρμογή- στο κέντρο του χωριού- ως αθλητικό, εκπαιδευτικό και πολιτιστικό πάρκο, καθώς και απάντηση στον σφιχτό εναγκαλισμό του μπετόν. Έχει διαστάσεις 98 επί 60 μέτρα και χλοοτάπητα. Στο γήπεδο τοποθετήθηκε κερκίδα 150 θέσεων το Δεκέμβριο του 2013.Περιλαμβάνει δύο τμήματα (ποδόσφαιρο ανδρών και καλαθοσφαίριση ανδρών). Το τμήμα καλαθοσφαίρισης ανδρών ιδρύθηκε το Μάρτιο του 2014 , και από την νέα αγωνιστική περίοδο θα αγωνίζεται στην Β κατηγορία της Ε.Σ.ΚΑ.Θ. (Ένωση Σωματείων Καλαθοσφαίρισης Θεσσαλίας). Έδρα του τμήματος είναι το Κλειστό Δημοτικό Γυμναστήριο Δήμου Αλμυρού. Δάσος Κουρί Λίμνες Ζερέλια Ζαχαρίου, Γιώργος. Σελίδες από την ιστορία της Μαγνησίας, εκδόσεις Κώδικας, Βόλος, 1994. Ψημένος, Στέφανος. Ανεξερεύνητη Θεσσαλία και Βόρεια Στερεά, Road, 2003. ISBN 9608481007.